b'\n_START_ARTICLE_\nPalmette\n_START_PARAGRAPH_\nPalmette (fr. palmette) er et ornament, der har f\xc3\xa5et sit navn, fordi det minder om et palmeblad eller en palmekrone. Det forekommer i old\xc3\xa6gyptisk ornamentik i dennes yngre perioder, og er her i reglen formet som en liljeagtig blomst med en viftelignende bladgruppe i b\xc3\xa6geret._NEWLINE_Mere palmebladskarakter har palmetten i den assyriske kunst; her er viften vokset, mens blomsterb\xc3\xa6geret er skrumpet ind til et par underordnede volutter. Omtrent i denne form n\xc3\xa5ede det med de st\xc3\xa6rke orientalske p\xc3\xa5virkninger ind i den hellenske kultur, som for\xc3\xa6dlede formerne, og hvor palmetten fik stor betydning i vasemaleriet og i arkitekturen (sml. Akroterion). Udf\xc3\xb8rt i skulptur blev palmetten beriget med akantusbladmotiver._NEWLINE_Fra Hellas og Rom gik palmetten i arv til byzantinsk, arabisk og romansk stil og blev genoptaget af den italienske ren\xc3\xa6ssance. Nyklassicismen korrigerede p\xc3\xa5 ny sine palmetter efter de antikke forbilleder.'